# Aspazija Cīrihē 1911. gada 25. novembrī

Manu sirdsdārgumiņ, spožo saulīt! Cik daudz iespēj tāds kalendarīts,1 man radās svešas jūtas, kuras mani dziļi aizgrāba, kā kad ziemā uzpūš tāļš pavasars, kas vēl priekšā, jauns dzīves vilnis. Nē, Tu uz Romu nebrauksi, nav Tev nekādas vajadzības un iemesla tagad turpu braukt.2 Šejienes zvirbuļiem apsolīts, un tie gaida, viņi saka, ka Tu nemaz neprotot īsti mūziku klausīties un Tev esot dziļāk jāuzklausās.3 Esmu šodien slima drusku un priekšpusdienas nogulēju, pēcpusdienas ar kurvīti pilsētā. Labi gan, ka tādi kalendari atradās. „Tāda vienkārša maizīte, un kā tā smeķē.” Lido.

Ilustrēta atklātne ar skulptūras — puskailas sievietes figūras — melnbaltu fotoattēlu (RTMM 26629). Uzraksts: „*922 Dt. Salon de Paris. — Source d’Amour, par Mlle Demagnez.*” Teksts rakstīts ar melnu tinti. Atklātne adresēta: „Sig. A. Naglin, Castagnola pr. Lugano, Stella d’Oro.” Pasta zīmogi: „*Zürich* *25.XI.11.; Castagnola 26.XI.11*.”

Pirmpublicējums. Nosūtīšanas vieta un datējums noteikts pēc pasta zīmoga.

1 Raiņa 24. novembra sūtījums.

2 Runa ir par Raiņa vēlmi apmeklēt Romu, atsaucoties uz oktobra sākumā saņemto O. Resnevicas-Sinjorelli uzaicinājumu. (Atsauce uz A. Lūkinas (Lilijas) 23. septembra (6. oktobra) vēstuli (RTMM 120236). Tajā viņam un Aspazijai Romā dzīvojošās tautietes Olgas Resnevicas-Sinjorelli (*Signorelli*), pēc profesijas — ārstes, vārdā tika izteikts uzaicinājums apmeklēt Itālijas galvaspilsētu, kamēr tur vēl apskatāma Starptautiskā mākslas izstāde. Tā kā O. Resnevica-Sinjorelli dzejniekpārim apmeklējuma laikā piedāvāja visu nepieciešamo palīdzību, A. Lūkina mudināja Raini noteikti izmantot šo lielisko izdevību.)

3 Šis mājiens, iespējams, attiecas uz iespēju baudīt Rainim pasvešo operas mākslu Cīrihes Pilsētas teātrī.